Rikunarita-ORG/Wikinium huggingface dataset:
# 維基大典:卷首

|  |
| --- |
|

丙戌七夕，文言維基大典用世。共筆修典，以獻天下。至今得文**一萬四千七十八**。

夫維基者，知以公天下，以為天下利。

下筆之先，宜閱凡例、章法，以通文理，萬望矜察。

又，詳共平議，請至會館；欲覽新治，惠訪監修。

 |

|  |  |  |
| --- | --- | --- |
|
 **卓著**
羅伯斯比爾
**羅伯斯比爾**名**馬克西米連**，法蘭西人。西元一七五八年五月六日，誕阿拉斯。其先世為訟師，居庇卡底，父弗朗索瓦，母雅克利娜，酒商女。羅氏方幼，雅克利娜卒，弗朗索瓦旋以妻喪出遊歷，竟不復歸。羅氏失怙恃，外祖亨利卡羅納而養之，育十餘年。
羅氏姿容贏瘦，少孤，博學穎悟，年八歲，入阿拉斯學院。每讀書，目數行下，尤邃於文辭。院長杜佩嘗與人曰：「此兒有辯才，他日必為國器。」及壯，身長六尺餘，性端重，惟日以覽籍，沈靜不好遊蕩。目睛如金，膚白稀髭須，著鬄傅粉，綹綹不紊。徙巴黎，入路易大帝院學律令，與德穆蘭同窗，結甚歡。一七七五年，法王車駕幸巴黎，往巡城內，官民咸與觀。羅氏年少工屬文，雄於辯，因學院薦謁車駕，為誦禱詞，譽震一時。

羅氏善刀筆，亦能窺察輿情，一七八一年，畢業，為訟師。初，法王倦勤，怠於國政，專務冶金畋獵，奏疏均不省，朝綱日壞，諸王公大臣及教士各立門戶，恣肆行不法。羅氏理訟獄，即為百姓奔走謀其利，與同志論時弊，聞事不允當輒變色。時王后嬖幸勃利夫人、朗巴勒親王妃輩橫巴黎內外，窮治珠寶，擇首飾華服競相購之，左右欲求官者，皆以貲貨賄結勃利等；於是引貪鄙，植私黨，擠忠良，上下離心。及國帑匱虛，王宮每宴猶水陸饌饈畢陳，賭博嬉戲，侈縱無度，市價為之倍增，民怨而指摘，而法司弗能問也。羅氏悉心辯雪，志在匡救，嘗抗疏法官曰：「法者，國王與臣民共守也。今以爵祿而異刑，豈立國之本乎？」善類賴羅氏保全甚眾，由是令名藉甚，漸聞於郡縣，同知名士德穆蘭、丹東、馬拉等俱與遊。
**卓著一覽－評選卓著正典**
塞內加
**塞內加**者，古羅馬文士，帝尼祿太傅也，好斯多葛宗。本貫伊比利亞，西元前四年降。西元六十五年，帝疑其與皮索黨大逆，命賜死，年七十，然弒君之說，孰真孰偽，莫可考焉。父兄亦博學之士，侄盧坎能詩，聞名羅馬。
**正典一覽－評選正典新知**
故城今貌* 謂父祖之志行、風俗，移於子孫，猶水之就下，火之炎上，且非獨成一人之性，亦定民羣之行者，**何**哉？
* 日本中世，造冊以計財產，而弗列鎌者**何**哉？
* 馬克思歿後，獨力編纂《資本論》後二卷，歸鴻篇於完璧者**誰**耶？
* 中古時，肆力致波吉亞氏極盛者，**誰人**耳？
* 昔羅馬時，有火山忽作，一城沒於浮塵，歷千載始復現於世，而其情狀悉如往日。此**何地**耶？（圖）

**大典新知－評選新知** |  |
 **鑒賞憶仙姿　賀鑄**
　　蓮葉初生南浦。兩岸緑楊飛絮。向晩鯉魚風，斷送綵帆何處。凝佇。凝佇。樓外一江烟雨。
賞析
國語辭典訓云，斷送，推送也。賀方回此作，色彩紛然，物致躍然。蓮葉初生，靜中寓動也。緑楊飛絮，動也。向晚之風，動中寓靜也。斷送彩帆，物動而情沈凝。「凝佇。凝佇。」，極靜也。「樓外一江烟雨。」靜景也，而動復生焉。

**賞析詩詞**
明文徵明倪賛像題跋
**琳琅博古世事**

今丙午年四月廿七（合西曆二〇二六年六月十二日） 。 ※新之

是歲乃平年，日本紀為令和八年，中華民國紀為百十五年。
* 三月十八（西曆五月四日），世界衛生組織通告天下：有遊輪名「洪狄亞斯」者，驟作漢坦之疫，亡者數人。📰
* 二月初六（西曆三月廿四日）巳刻，日軍少尉懷刃潛犯華使館，傔從執之。夜，付其警。無傷。
* 正月十五（西曆三月三日），月有食之，既，色赤如血，天竺、北美利加等地皆見之。此為是歲初食。
* 正月十四（西曆三月二日），自伊朗見伐，朝鮮主金正恩雖倡言益修核武，實陰存和議之機。《朝日新聞》度之，謂季春之交，美主川普適將使華，美、朝兩主或得於斯時相晤云。
* 正月十二（西曆二月廿八日），美利堅會以色列襲伊朗，其主哈梅內伊死之。
* 正月初十（西曆二月廿六日），先是，中國禁軍民兩需之器東輸。日本首相高市言曰：「決不可許容，極遺憾。」

**世情概覽** |

|  |
| --- |
|
 **維基諸策**
 維基中樞
 維基共享
 維基爾雅
 維基文庫

 |

|  |
| --- |
|
 **治學利器**
漢典
國語辭典
異體字庫
粵音字庫
中西曆法
書格
電子古籍
漢籍文庫
明清實錄
朝鮮實錄
**研習寶庫** |
# 年

**年**，歲也。唐虞曰載，夏曰**歲**，商曰**祀**，周曰年。又云**枯榮**，蓋取草木一枯一榮之期。亦號**春秋**。夫寒暑易節，大化更代，其故何在？蓋坤輿環日而躔，其軸斜欹，不與黃道正矩。是以日光所及，有盈縮、遠近之殊，而春煦、秋旻、凜冬、炎夏之別出矣。

一年之期，三百六十五日有餘。今世通行之格里曆中，平年三百六十五日，閏年三百六十六日。
# 維基大典

此文所述，涉及諸語。至文理本，觀文言維基大典。察專名，觀維基、維基媒體基金會。察撰述之技，觀共筆。
維基大典徽標
**維基大典**者，以網路為基，維羅天下知、四海言、眾人志，編修百科焉。又稱**維基百科**。始作者，維基媒體基金會也。斯基金會，衛詹美所創。衛氏，美國人。大典自許曰：「海納百川，有容乃大，集思廣益」。（按「海納百川」語出《管子》【形勢解】，「有容乃大」則出《尚書》【君陳】。昔林則徐至廣州越華書院，作對聯，其上聯即「海納百川，有容乃大」。）不慕榮利，但受捐助。

維基一詞，出焉中文維基百科。《墨子閒詁》曰：「維，繫也」，《說文》曰：「基，牆始也」，其人合之，取意繫物之始也。維織網綱，以載根本，亦維基也。

大典肇乎庚辰年臘月廿一，迄至丙午年四月廿六，匯萬國之語二百有五十，凡得文章七百餘萬篇。其最巨者二十卷，已居十之八；獨英文一卷，亦逾二百萬篇。凡此篇什，皆天下有志合力纂修而成。苟有意襄贊，藉網際而操觚，隨宜修錄，則大典日就充盈。至若文言一卷，創乎丙戌七夕，迄今凡得文章一萬四千七十八篇。

大典得幸，同道兼發：若新聞、教本、爾雅、太學、語錄、文庫等。其卷目多可逕閱修於瀏覽器；蓋眾不論誰，俱得與纂綴，弗制于其時其地其人，然則典所載謬實，未免爭辯。

凡維基之策，所據皆共享創意協議，故可廣傳天下，自由不拘。

## 引據

|  |  |
| --- | --- |
|
 | 聲音動靜，具錄於**維基共享︰維基大典** |

|  |  |
| --- | --- |
|
 | 名言精句，具錄於**維基語錄︰維基大典** |

維基諸策

|  |  |  |  |  |  |
| --- | --- | --- | --- | --- | --- |
| 維基大典 | 維基語錄 | 維基文庫 | 維基爾雅 | 維基太學 | 維基教本 |
| 維基世事 | 維基共享 | 維基數據 | 維基遊驛 | 維基物種 | 共筆臺 |
| 維基中樞 | 維基大會 | 維基培育 |
# 坤輿

自阿波羅十七號星槎所攝之地球
古人云**坤輿**者，近人謂之**地球**。列日局行星之中，環日而行，其次居三，唯此有生民宅焉。其上化育萬物，品類蕃庶，奚啻百萬。推其所以，蓋由養氣氤氳，升浮於地表十公里之上，結為臭氧，障蔽紫外線之酷烈，由是萬物免於焦灼之害也（人仰視蒼冥所以呈蔚藍者，亦由此理）。曆象家紀以符號，其形如左：。

## 撰德

地體渾圓如丸。其赤道周約四萬有七十五公里，兩極周約三萬九千九百四十公里又十分之六，去日約一億五千萬公里。其運軸自旋，一晝夜歷十二時辰，是為一日；復循軌繞日，一周凡三百六十五日，謂之公轉。有衛星一，曰月。

若以周天度數縱橫界畫經緯，一周凡三百六十度，每度當中國二百五十里。地表水陸相錯，海居十之七有奇，陸不及十之三。

若循經直剖觀之，則北極居上，南極居下。赤道環束其中，乃日馭正照之所。自赤道南北各二十三度二十八分，為黃道之限，寒溫漸得其平；復向南北各四十三度四分，名曰黑道（南北緯六十六度三十二分），去日愈遠，凝陰冱結，是為南北冰海。

若循緯橫剖俯視，則兩極樞紐居中。其外二十三度二十八分（十一度四十四分乃其半），為黑道；再外四十三度四分，為黃道之限；復外二十三度二十八分，赤道環之。

## 地理

* 〔清〕徐繼畬《瀛寰志略》地球圖 （時南極洲猶未發見，故闕如）
* 臚列亞、歐、非、澳四大洲
* 具載南北亞美理駕

### 山

大地之土，環北冰海而生，披離下垂如肺葉，參差錯落，不一其形。今分之為七：曰亞細亞洲、曰歐羅巴洲、曰阿非利加洲、曰南北亞美利加洲、曰大洋洲、曰南極洲。

亞細亞者，北極冰海，東瀕大東洋，南臨小西洋，西極諸回部，西南抵黑海。於七大洲中，幅員最廣。

歐羅巴者，亞細亞西北之一隅也。海陸交錯，曲折入腹，其廣袤不及亞細亞四分之一。然列國林立，就其大者言之，約十餘邦。

阿非利加者，在亞細亞之西南，當羅經坤申之位。東、西、南三面皆瀕大洋，北界兩海（紅海、地中海）。古唯陸峽一線與亞細亞相連，今已鑿為運河矣。其地廣袤，約當亞細亞之半。

南北亞美利加者，在地球西半，與前三大陸不相屬。本分為南、北兩土，中以地頸相連，後亦鑿為運河。北美洲北界直抵冰海，西北一隅與亞細亞東北角相望，中隔海峽僅數十里；東隔大西洋與歐羅巴遙對；西瀕太平洋，越洋直抵亞細亞之東，始達彼岸。

其中南美洲，北與北美洲相接，極南盡處已近南冰海。南北二土合算，廣袤與亞細亞相埒。其地自剖判以來，隔絕殊域，至明中葉，歐羅巴人始探得之。

大洋洲者，在亞細亞之東南，主有澳大利亞、新西蘭諸地。其廣不及諸洲，而巨於列島。

南極洲者，在地球極南之端。

總觀諸陸，皆自北極紛披下垂。赤道之南，徒見島嶼星布，再南則汪洋浩淼，至南極始復見大洲也。

### 海

土之外皆海也。一水汪洋，誰為界畫，特就各洲之形勢，強判為五：曰太平洋、曰大西洋、曰印度洋、曰北冰洋、曰南冰洋。

太平洋者，起亞洲之東，迄美洲之西。以其波濤恬夷，故得是名。洋面廣袤，為五洋之冠，蓋環繞地球之半矣。

大西洋者，界乎歐、非二洲之西，與美洲之東。脩廣不一，袤延遠者踰萬里，近者不及萬里。

印度洋者，北迄亞洲，東接澳洲，西抵非洲。緣印度居中，南望皆海，因以名之。即中土所謂西洋、南洋也。

北冰洋者，亞、歐、北美三洲北境環拱之。沿岸千百里，霜雪凝結，玄冰不解。

南冰洋者，瀕南極洲。氣候類北冰洋，而寒威尤烈。

亞洲有阿拉伯海及紅海，皆印度洋之分派；歐洲有地中海、黑海、波羅的海，皆大西洋之分派。至若亞洲西境之鹹海、裡海，則迥然內滙，不通巨海，蓋本內陸大澤，徒冒海名耳。

## 據

* 〔清〕徐繼畬《瀛寰志略》

|  |
| --- |
| 太陽系 |
|  |
| **日、行星**：**日** • 水 • 金 • 地 • 火 • 木 • 土 • 天王 • 海王 |
| **衛星**：木衛三 • 土衛六 • 木衛四 • 木衛一 • 月 • 木衛二 • 海衛一 • 天衛三 • 土衛五 • 天衛四 • 土衛九 |
| **環**：木 • 土 • 天王 • 海王 |
| **矮行星**：穀神 • 冥王 • 妊神 • 鳥神 • 鬩神 |
| **小天體**：**流星** • **隕星** • **小行星**（近地 • 小行星帶 • 半人馬 • 海外天體（柯伊伯帶 / 離散盤天體）） • **彗星**（歐特星雲） |
# 小時

**小時**者，計時之制也，泰西誌以「h」號。案萬國權度公法，一晝夜析為二十四，其一即小時也。一小時積六十分，一分積六十秒，合三千六百秒而為一小時。

夫計時之本，在秒而不在小時，小時特輔之耳。今世通行世界協調時，以法天行。然天道微有盈縮，為合晷刻，恆設閏秒以平之。故一小時之脩短，歲或益損一秒，非必恆常也。

## 華言

中土論時，語意有別：計長短者曰「小時」，如言「議事凡兩小時」；誌其瞬，定先後者，曰「時」（俗語或曰「點」），如言「八時」（此「時」非時辰之時，小時之時也。俗云「八點」）。蓋「小時」之名，對古之「時辰」而言也。古法晝夜析為十二時辰，西法入，倍之為二十四，析其半為「小」，故謂之「小時」。俗語亦云「鐘頭」「點鐘」，其義一也。
# 星期

**星期**，又名**七日**、**週**、**來復**、**曜日**、**禮拜**等，計時之法也。西教以神帝六日創世，七日逸休，人遂效之造曆，以來復之日為主日。一說星期者，猶太人囚巴比倫，考七曜法所得，每日以星名冠之。七曜，中古傳中國。《宿曜經》載「夫七曜者，所謂日月五星下直人間，一日一易，七日周而復始。」今日本、朝鮮存之。通語稱「禮拜」，則明清傳教士言也。

## 漢文七日之名

| 星期系 | 來復系 | 週系 | 禮拜系 | 瞻禮系 | 曜日系 | 《宿曜經》原文 | 中國舊曆 | 餘稱 |
| --- | --- | --- | --- | --- | --- | --- | --- | --- |
| 星期一 | 來復一 | 週一 | 禮拜一 | 瞻禮二 | 月曜日 | 月精日、太陰直日 | 心、危、畢、張日 | 禮一、拜一 |
| 星期二 | 來復二 | 週二 | 禮拜二 | 瞻禮三 | 火曜日 | 火精日、熒惑直日 | 尾、室、觜、翼日 | 禮二、拜二 |
| 星期三 | 來復三 | 週三 | 禮拜三 | 瞻禮四 | 水曜日 | 水精日、辰星直日 | 箕、壁、參、軫日 | 禮三、拜三 |
| 星期四 | 來復四 | 週四 | 禮拜四 | 瞻禮五 | 木曜日 | 木精日、歲星直日 | 角、斗、奎、井日 | 禮四、拜四 |
| 星期五 | 來復五 | 週五 | 禮拜五 | 瞻禮六 | 金曜日 | 金精日、太白直日 | 亢、牛、婁、鬼日 | 禮五、拜五 |
| 星期六 | 來復六 | 週六 | 禮拜六 | 瞻禮七 | 土曜日 | 土精日、鎮星直日 | 氐、女、胃、柳日 | 禮六、拜六 |
| 星期日 | 來復日 | 週日 | 禮拜日 | 瞻禮一 | 日曜日 | 日精日、太陽直日 | 房、虛、昴、星日 | 主日、瞻禮日、安息日、聖日、禮日、拜日 |

星期、禮拜，以月曜為始，瞻禮以日曜為始。禮拜，或單稱「禮、拜」，方言有之。《宿曜經》原文皆作「精日」，或作「某曜直日、某星直日」。今稱「某曜日」，和臭也。週五、週六，合稱「週末」。「來復」與「週」義同，訓循環。中國舊曆，用二十八宿，盧公明《英華萃林韻府》載之，又《申報》載《天津水師學堂招生告示》「一、凡遇到**房、虛、昴、星日**，洋文教習放假一日，漢文教習照常督課。云云」。

## 參

* 《文殊菩薩宿曜經》；
* 《英華萃林韻府》，盧公明。
# 月 (曆法)

**月**者，歲之分也。直語謂之**月份**。其數本於太陰朔望之變。

稽其名之所由，漢之「月」與泰西之「month」，其揆一也，皆取諸夜明之象云。

## 天文

天文之月，其義有二：

* **朔望月**（Synodic month）：謂日月合朔至下次合朔之期，凡二十九日十二時四十四分有奇。此陰曆、陰陽曆之所本也。
* **恆星月**（Sidereal month）：謂月球對恆星天球運行一周之期，凡二十七日七時四十三分有奇。

## 曆法類別

* **陰曆**：全依朔望月而定，不問歲之寒暑。如回曆，歲僅三百五十四日。
* **陽曆**：本乎太陽，以回歸年為準。今通行之格里曆，雖分十二月，然其長短，乃人為所定，不復應月相之圓缺。
* **陰陽曆**：兼采二者。以朔望月紀月，復置閏月以正歲差，使合乎時節。夏曆（農曆）、希伯來曆皆屬此類。

## 兼查

* 曆法
* 閏年
* 月球
# 夜

夜
**夜**者，**宵**也，日既西落，一日之休也，或謂**晚間**、**晚上**。天朗氣清之時，常綴眾星及月，否則玄黑而已。夜有五更，一更爲戌，二更爲亥，三更為爲子，四更爲丑，五更爲寅。計十時。考今之曆法，則在午後六時至早間五時之間。子時謂子夜，或謂中夜、半夜、夜闌。今人謂夜半之食曰夜宵。蓋取二字同意也。希臘人謂曰倪克斯，奉之爲夜神，名列諸祖神中。

## 文化

詠夜者古來已眾，四海皆同。

《詩》有云：「夜如何其？夜未央。君子至止，鑾聲鏘鏘」，**央**者，夜之盡也。

辛稼軒詞曰：「鳳簫聲動，玉壺光轉，一夜魚龍舞。」此寫夜中繁華，月既西浮者也。

唐張若虛《春江花月夜》云：「江畔何人初見月，江月何年初照人？」是乃咏月夜也。

**夙夜**，謂整夜。漢丞相諸葛亮曰：「夙夜憂嘆」，斯謂憂嘆終夜而不寐也。
# 日

日
**日**乃太陽之精，貞明不息，而其體質本無增損，但象一也。諸行星皆繫之而運。四時之變化，萬物之存續，亦繫之矣。天文代號：。

方其東升及將西沉時，乃覺其象頗大甚赤。至中天，則覺其象小而色稍淡。方其升于東方，但覺其光尚隱而物皆無影，其質尚暗而光不爍目。及將西沉亦猶是也。惟中天則大明朗照，質亦洞然而人不敢仰視。夏則朝暮涼而午漸熱，冬則朝暮寒而午稍溫。

日為眾陽之宗，故其煖熱之氣皆出乎日也。涼寒則日氣之不及處爾，日漸長故煖，日極長則熱矣。日漸短故涼，日極短則寒矣。暖則陽氣之盛也，而極則斯熱。涼則陰氣之盛也，而極則斯寒。

日食者，月掩之也，日在上，月在下，障於月之形也。日月合相襲，月在上日在下者，不能掩日。日在上，月在日下，障於日，月光掩日光，故謂之食也，障於月也，若陰雲蔽日月不見矣。其端合者，相食是也。其合相當如襲璧者，日既是也。

日為德，月為刑。月歸而萬物死，日至而萬物生。

## 生與亡

太陽之始，源於太虛寒雲。其初本為分子雲，氣多富氫，溫約十餘開氏度。及引力內攝，雲氣坍縮，旋聚成球，核心受壓生熱，溫至千萬度，遂發核聚變之功，合四氫核而生一氦核（4H→1He），釋光發熱，是為恆星之始也。

自初生至今，約歷四十六億載。今太陽正值壯年，屬主序星，光熱穩定，得以孕育系內萬物。

預其壽算，尚有五十億載。待核心之氫燃盡，氦核收縮，外殼受熱而張，體積大增，其色轉紅，變為紅巨星。屆時水、金二星，恐遭吞噬，地表亦將焦土。復歷數億年，外層氣體散逸，如環如霧，化為行星狀星雲；核心則備極凝縮，餘熱猶存，光白微弱，終成白矮星，此乃太陽之終局也。

## 註

* 〔漢〕劉安《淮南子·天文訓》
* 〔漢〕王充《論衡·說日》
* 〔明〕章潢《圖書編·日遠近大小說》

## 據

|  |
| --- |
| 太陽系 |
|  |
| **日、行星**：**日** • 水 • 金 • 地 • 火 • 木 • 土 • 天王 • 海王 |
| **衛星**：木衛三 • 土衛六 • 木衛四 • 木衛一 • 月 • 木衛二 • 海衛一 • 天衛三 • 土衛五 • 天衛四 • 土衛九 |
| **環**：木 • 土 • 天王 • 海王 |
| **矮行星**：穀神 • 冥王 • 妊神 • 鳥神 • 鬩神 |
| **小天體**：**流星** • **隕星** • **小行星**（近地 • 小行星帶 • 半人馬 • 海外天體（柯伊伯帶 / 離散盤天體）） • **彗星**（歐特星雲） |
# 維基爾雅

英文維基爾雅徽標
**維基爾雅**，通名**維基詞典**，維基媒體基金會掌之。此基金會，非營利者也。肇於西曆二〇〇二年十二月十二日。廣納天下字詞，譯之供查。

文言維基爾雅，設於文言維基大典。

## 博覽

* 維基爾雅卷首

維基諸策

|  |  |  |  |  |  |
| --- | --- | --- | --- | --- | --- |
| 維基大典 | 維基語錄 | 維基文庫 | 維基爾雅 | 維基太學 | 維基教本 |
| 維基世事 | 維基共享 | 維基數據 | 維基遊驛 | 維基物種 | 共筆臺 |
| 維基中樞 | 維基大會 | 維基培育 |
# 晝

**晝**者。旦至暮也，與夜為介，合為一日。

晝有短長焉。中國居赤北，自冬入夏日以長，自夏入冬日以短，兩至（夏至、冬至）而極，界焉。南土反是。蓋地之周，有自轉、公轉也。自轉循赤，公轉循黃，二者交，謂**黃赤交角**也。若夫夏至，日在正交角側；至於冬至，則在負交角側。其中漸變，是以日以長短也。

## 分時

其始者，將明未明謂之昕。東方既白謂之旦。江花勝火謂之曉。晝中謂之晌。日之將入謂之昃，日之將落謂之夕、昏、暮。暝者，暮之別稱也。

## 文化

古來詩文多以朝日勸進取，若漢樂府有「朝露待日晞」「陽春布德澤」之句。金星晨出，詩曰：東有啟明，西有長庚。古人於朝謂之啟明星，於夕謂之長庚。今海內多於早間進食，早膳也，俗曰早餐、早飯。於時之報則謂之曰早報，蓋冠早字以別晚報也。
# 月

月
**月**者，坤輿之衞也，為陰之精，故曰**太陰**。其形圓，其質清，日光照之，則見其明。日光所不照，則謂之魄。故月望之日，日月相望，人居其間，盡睹其明，故形圓也。二絃之日，日照其側，人觀其傍，故半明半魄也。晦朔之日，日照其表，人在其裏，故不見也。天文代號：。

其行有遲疾。其極遲則日行十二度強，極疾則日行十四度半強。遲則漸疾，疾極漸遲，二十七日半強而遲疾一終矣。又月行之道，斜帶黃道。十三日有奇在黃道表，又十三日有奇在黃道裏。表裏極遠者，去黃道六度。二十七日有奇，陰陽一終。

張衡云：「對日之衝，其大如日，日光不照，謂之闇虛。闇虛逢月則月食，值星則星亡。」今曆家月望行黃道，則值闇虛矣。值闇虛有表裏深淺，故食有南北多少。月為太陰之精，以之配日，女主之象也。以之比德，刑罰之義。列之朝廷，諸侯大臣之類。故君明則月行依度，臣執權則月行失道。大臣用事，兵刑失理，則月行乍南乍北。女主外戚擅權，則或進或退。月變色，將有殃。月晝明，姦邪並作，君臣爭明，女主失行，陰國兵強，中國饑，天下謀僭。數月重見，國以亂亡。

日為德，月為刑。月歸而萬物死，日至而萬物生。

## 兼查

* 嫦娥
* 中秋
* 月餅
* 月老
* 月食

## 據

* 《隋書》·天文志
* 《淮南子》·天文訓

|  |
| --- |
| 太陽系 |
|  |
| **日、行星**：**日** • 水 • 金 • 地 • 火 • 木 • 土 • 天王 • 海王 |
| **衛星**：木衛三 • 土衛六 • 木衛四 • 木衛一 • 月 • 木衛二 • 海衛一 • 天衛三 • 土衛五 • 天衛四 • 土衛九 |
| **環**：木 • 土 • 天王 • 海王 |
| **矮行星**：穀神 • 冥王 • 妊神 • 鳥神 • 鬩神 |
| **小天體**：**流星** • **隕星** • **小行星**（近地 • 小行星帶 • 半人馬 • 海外天體（柯伊伯帶 / 離散盤天體）） • **彗星**（歐特星雲） |
# 二十四小時制

使用十二或廿四小時制之地圖     廿四小時     廿四小時（口語稱十二小時）     兩者混用     十二小時
**二十四小時制**，紀時之制，析一晝夜為二十四小時。自子夜初起，積數至二十三而止。若夫二十四者，乃舊日既終、新日初啟之候也。此法在今宇內，推行最廣。美、加二邦，仍稱之曰**戎時**（military time）；英人則謂之**大陸時**（continental time）。且萬國定準所亦著為通規，號曰八六〇一。
# 天文學

大麥哲倫雲，星辰孕育之所也
**天文**之**學**，格致之大宗也。專以究察六合、測步天體為務。凡星辰之躔度、行列、狀貌、理致、造端、歸宿，乃至寰宇異觀，若客星之出、欻忽異芒、六合遺暉等，皆其所司。又有宇宙之學，與之表裏，專以窮極大化之源。

蓋形理、質學，多藉實驗以立論；唯天文一科，獨憑仰觀以知微。古人敬授民時，曆象推步，皆本乎此。

自西曆二十稘以降，斯學衍為二支：曰測候，曰推步。測候者，仰觀星斗，收采真形，而以格物之律析之；推步者，則藉電腦演筭，以擬造化之跡。此二者相輔而行，推步釋測候之疑，測候驗推步之實。

近世星學大盛，民間好之者眾，每藉窺管仰望，輒得新賾。其有功於此學亦鉅，凡蒼穹瞬息之變、暫存之象，多賴草野之士發微焉。

## 史

觀天測緯，其來尚矣，源眇邈而歷數千年。埃及、巴比倫、希臘、華夏、天竺、波斯、瑪雅諸邦，皆有考步之學。顧亭林《日知錄》云：「三代以上，人人皆知天文：『七月流火』，農夫之辭也；『三星在戶』，婦人之語也；『月離於畢』，戍卒之作也；『龍尾伏辰』，兒童之謠也」。蓋昔者初民，皆以疇人曆象為先。古人仰觀日月星辰，以辨方而正時，又造曆以授農作，此測天之濫觴也。由是占星之術興，觀列宿以卜吉凶，測災異、斷王氣、窺天命焉。

西曆二稘（當漢桓、靈之世），希臘曆算家托勒密，倡地心之論，謂地居宇宙之中，萬星皆環而運。後為泰西教會所宗，群盲信之者千有餘載。迨西曆十六稘（當明中葉），波蘭疇人哥白尼，始倡日心之理。越十數載，意大里亞人伽利略證之，並仰觀以千里鏡，始察太陽黑子、太陰表面之貌、遊星盈虧，乃至歲星四衛。其後英吉利人牛頓，發明萬物相吸之理，肇創重學，由是天體力學以生。蓋疇昔唯測幾何躔度，至此乃得推其牽引之故矣。及西曆十九稘中葉，始有攝星、剖光之技，得窺星辰之本性、構造、動態及演變之律，天體形理，自此肇基斯學。

恆星變易，乃星學之一端：蟻狀星雲者，死星也，噴氣彌漫，兩畔對稱（哈勃天鏡所攝）
及天下大戰既息，始作電波望遠鏡以窺穹蒼，不復泥於目力所及之光。所謂微波背景輻射、脈衝星、類星體、星際官品，乃時人所稱「天文四察」也。

今者技藝日新，航天之學大興，能觀天於大氣之外，以收宇宙諸般輻射。窺天之鏡，日臻精良，所獲益豐，而新象新星，愈出而不窮矣。

## 究法

天文之理，端賴測候。蓋其所觀，率皆寥廓遐邈，廣踰六合，曠以千載；又有極炎、至密、強磁之域，皆非人力所能摹擬。故治斯學者，必先立說以釋星象，復益之以測候以驗之。察有舛誤，則加釐正，或廢而更以新理。且夫穹壤積氣，常蔽潛波，遂乃仰賴升發浮囊、飛箭、造星、星槎諸器以助考求，庶可盡窮全譜之奧矣。

## 畛域

夫天文之學，所以究詰列宿也。術業日進，所測之境益廣。

其微者，考緯星之屬：蓋有緯星、月孛，及微細天體若小星、孛星、飛星、星際微塵者。今能以器徑測者，獨日之眷屬耳。然宇宙浩渺，類此者多矣。

其大者，及於經星：所測經星何止億萬，而太陽亦不過其中一星爾。

更大者，及於星系：如吾人所仰之星漢，擁星數百億，乃一尋常旋渦星系也。天漢之外，河外星系繁若恆沙，聚則為群、為團、乃至極團。

至大者，極宇宙之尺度：於極團之上，或有總系者，乃人力觀望之極，其徑動輒百億光歲矣。

迢迢列宿，其光抵於地，歷時甚邈。十億光歲外之星光，實乃十億年前之舊貌，適足以顯其本初，映其演變。故考今日之天象，即可溯造化之絡，得演化之理也。

寰宇始末，疇人尤好探賾。西曆一九四八年，花旗國伽莫夫首倡太初震爆之說。謂天地初開於一爆，其後宇內膨脹而漸冷，化生原素，聚為星辰，宇宙遂成，歷百億載乃有今貌。

今視界既闊，所議之題實繁，臚列於左：

| 疇人所議 | 疇人所議 | 疇人所議 |
| --- | --- | --- |
| 微子振盪之疑 | 類星、躍動星核 | 微波遺照 |
| 太陽之震、恆星之震 | 黑洞、聚積之盤 | 重力透鏡 |
| 客星 | 伽馬駃射 | 測引力之波 |
| 脈動之星、中子之星、奇異之星 | 星系之團 | 闇質、闇能 |
| 倫琴射線雙星 |  |  |

## 支派

天文之學，厥分有二：一曰理論，二曰觀測。蓋仰觀星象，推步以成理也。

原其理法，則有測量、推步、物理之屬；

就其觀測，則涵光學、射電、紅外、倫琴、伽傌、太虛、紫外諸科。

茲具列細目於左：

| 分科 | 分科 | 分科 |
| --- | --- | --- |
| 天學史 | 輿地測天 | 後牛頓力學 |
| 草澤天學 | 行星物理 | 基幹測量 |
| 宇宙之學 | 磁流體力學 | 考古天學 |
| 星系之學 | 宇宙質理 | 太虛測量 |
| 超星系之學 | 宇宙氣動 | 步算曆象 |
| 遠紅外 | 察月之學 | 球面天學 |
| 伽傌 | 月質之學 | 射電測量 |
| 高能天體 | 宇宙動理 | 射電物理 |
| 無綫電 | 留影測量 | 實測物理 |
| 太陽系 | 微子天學 | 實用天學 |
| 紫外 | 辨方之學 | 太陽物理 |
| 倫琴 | 航海天學 | 太陽系質理 |
| 太虛地質 | 航空天學 | 星系動力 |
| 等離子物理 | 河外星系 | 太虛生物 |
| 相對論物理 | 恆星之學 | 天體演化 |
| 微子物理 | 恆星物理 | 地動天學 |
| 天學動力 |  |  |

## 占星

占星之術，候星曜之變以卜人事吉凶，非推步格致之正道。迨西元一九七五年，美利堅有格致之士百餘人，連署斥之，以為妄學。

蓋二者雖肇乎同源，然天文乃仰觀法象，以究造化之理；若夫占星，則牽強附會，妄徵人事，了無實證之確據也。

## 未解

夫觀象授時之學，所測雖廣，然造化幽微，尚多未解之謎。欲窮其理，或賴璣衡之新製，或待格致之創見矣。茲列懸幽如次：

* 經星質重之分佈，其源何在？群星肇生，稟賦固應有異，然測其分佈，何以齊一如斯（此即始質函數）？欲解此惑，須深究列星化生之理。
* 六合之外，可有天外生機？果若有之，亦稟靈智乎？既稟靈智，何以杳無音訊（此即費米之惑）？探求天外生靈，於格致哲理皆有大義——我日局，果獨異於群星乎？
* 天地何由而肇生？造化微調之說，信有之乎？果若如是，乃天擇之必然乎？太初暴脹，何以致六合均一？且重子之數，何以陰陽失衡？
* 玄質、玄能者，本屬何物？此二者實判天宇演化之運數，然其體性至今未詳。而天地之終局，又將何如？
* 太初星系，何由凝聚？超巨淵洞，何由化生？
* 極高能宇宙射線，又發乎何處？

## 攷

|  |  |
| --- | --- |
|
 | 聲音動靜，具錄於**維基共享︰天文學** |
# 萬國公制

萬國公制，簡稱**公制**，或稱**國際單位制**，乃諸國共用之度量衡也，取十進制以計。法人製之。初，歐陸諸國度量未一，格致、商賈，多有不便。法國革命，立爲新制，後漸爲諸國所取。

昔英法世仇，英治諸地多不行此法，至二十世紀下半葉，乃從之。遍觀當世諸國則於官惟美國、緬甸、賴比瑞亞未行耳。於民，諸地風俗各異，輒未一之，英人多行英制，華人多行市制是也，惟以官定算率可乘而換之也。

萬國公制七單位
# 電腦

電腦先驅，美國埃尼阿克
**電腦**，亦稱**計算機**（或謂電腦屬計算機），嘗令執事，能憶，若有神，自算辨，器機也。一體多能，奇巧繁夥。所以批文牘、享耳目、充般樂、查學理、拓事用、資術業者也。西元一九四六年，美人馮諾伊曼作之。初制宏拙，大如宮室，形隻莫御。及諸藝日進，電路集成芯上，始有微巨之體別、案膝之異載，而漸為民生日用者矣。大者其厚盈尺，小者薄如楮頁。今蘋果公司電腦，制薄如冊，值甚昂貴，亦以遊藝獨到、耳目一新稱。坊民嗤嗤，皆欲有之為樂。

其作也，以數學二進法為經，猶電路通斷，通為是，斷為非，是則記一，非則記〇，無少異也。立以譜法，思理如人，可以彌含萬物。靈府主之；而磁盤施收刪之職，能記事，有記憶之功。線路通功，集成方寸，備螢幕、鍵盤、鼠標，皆形表之具，使人意以達，能事以誠，乃交通出入者也。而靈府總百司，所以揆度定奪者也。凡所機巧，皆發於此。上布電晶，微不可察。西人有摩爾氏者，預言其數，謂每十又八月當倍之，按跡信然。今方寸之間，已至千萬。美利堅公司英特爾工於此，復有超威半導體，略次之。

今電腦簡省者，但務計算，不工名理，商賈疇人之所用、家庭電器之所備，若電煲、電爐、微波爐云者，謂之微電腦也。

## 辨名

華人咸稱之電腦。至中原，又有**電子計算機**、**計算機**之稱。

日本計算機，其通名音譯自英語。至於法律，則名之電子計算機。《刑法》《著作權法》每用此名。初亦別有計算機，構造以機關，人須親制御之，而不得自動。故電子計算機，冠「電子」之辭以別之。然此前綴之字，與時而愈尠。及廿一稘初，官公廳招標之文書，亦見**電子計算組織**之名，組織蓋謂系統。亦省稱**電算機**、**電算**。又云**人工頭腦**、**電子頭腦**。呼之電腦者亦有也。

## 註

## 引據